Гісторыя ўкраінскай пазыкі ўраду БНР на гэтым ня скончылася, бо заставалася ўвесь час яшчэ не рэалізаваная частка крэдыту ў Бэрлінскім Райхс-банку. Зь вялікай доляй верагоднасьці можна сьцьвярджаць, што беларускі ўрад — на гэты раз на чале з В.Ластоўскім — скарыстаўся з украінскіх грошай з дапамогай… Літвы. Паводле ўмоваў беларуска-літоўскай дамовы, падпісанай у канцы 1920 г., літоўскі бок згаджаўся фінансаваць беларускі антыпольскі рух на Віленшчыне і Гарадзеншчыне. Пры гэтым ковенскі ўрад і сам пакутаваў на недахоп сродкаў. Сытуацыю выратавала Нямеччына, якая мела свой інтарэс у аслабленьні польскай дзяржавы і сталыя кантакты зь літоўскім урадам. У выніку, хутчэй за ўсё, украінскі крэдыт быў выдадзены з Бэрліну ў Коўна, адкуль ён пайшоў на фінансаваньне антыпольскай партызанкі.